શાળાનું શિક્ષણ અડધેથી છોડી દેનાર કોઇ વ્યક્તિ સમાજમાં ક્રાંતિ કરી શકે? યસ. બધા નહીં પણ કોઇક તો એવું કરી શકે. આવી ક્રાંતિ કરવા નીકળી પડેલો કોઇમ્બતુરનો અરુણાચલમ મુરુગનાન્થમ આવો અપવાદ રૂપ ઇન્સાન છે. તેણે હાથ ધરેલા મિશનને કેન્દ્રમાં રાખીને અક્ષય-પત્ની ટ્વિંકલ ખન્નાએ ફિલ્મ નિર્માણનું કામ હાથ ધર્યું છે. અફકોર્સ, અરુણાચલમનું પાત્ર અક્ષયકુમાર જ ભજવવાનો છે. ધીમી પણ મક્કમ ગતિએ એક સામાજિક ક્રાંતિને આકાર આપી રહેલા અરુણાચલમની જીવનકથામાં એક પ્રેમકથા પણ છે. વાસ્તવમાં અરુણાચલમની સામાજિક ક્રાંતિના મૂળમાં આ પ્રેમકથાની સોગાદ રૂપ જીવનસંગિની બનેલી પત્નીની સ્ત્રી-જીવન સાથે સંકળાયેલી પારાવાર શારીરિક અને માનસિક વ્યથાની કથા છે. પોતાની પત્નીની સમસ્યાને હળવી કરવા આદરેલા અથાગ પ્રયાસો પછી પોતાના આવિષ્કારનો લાભ સમાજની અશિક્ષિત, અર્ધશિક્ષિત, ગરીબ અને સામાન્ય જીવન જીવતી ગામડાંની અને ઝૂંપડામાં રહેતી, મજૂરી કરતી તમામ મહિલાઓને મળે એવી ઝુંબેશ અરુણાચલમે ઝનૂનપૂર્વક શરૂ કરી છે.